Document ID: 32010R0823

REGULAMENTUL (UE) NR. 823/2010 AL COMISIEI
din 17 septembrie 2010
de punere în aplicare a Regulamentului (CE) nr. 452/2008 al Parlamentului European și al Consiliului privind producerea și dezvoltarea de statistici în materie de educație și învățare continuă, în ceea ce privește statisticile privind participarea adulților la învățarea continuă
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 452/2008 al Parlamentului European și al Consiliului din 23 aprilie 2008 privind producerea și dezvoltarea de statistici în materie de educație și învățare continuă (1) și în special articolul 6 alineatul (1),
întrucât:
(1)
Regulamentul (CE) nr. 452/2008 stabilește un cadru comun pentru producerea sistematică de statistici europene în domeniul educației și al învățării continue.
(2)
Conform articolului 6 alineatul (1) din Regulamentul (CE) nr. 452/2008, Comisia ar trebui să adopte anumite măsuri de punere în aplicare cu scopul de a asigura transmiterea de date de bună calitate.
(3)
Este necesar să se adopte măsuri de punere în aplicare a unor acțiuni statistice individuale pentru producerea de statistici privind participarea adulților la învățarea continuă, care fac obiectul domeniului 2 din Regulamentul (CE) nr. 452/2008.
(4)
În cursul producerii și difuzării statisticilor europene în domeniul educației și al învățării continue, autoritățile naționale și europene în materie de statistică ar trebui să țină seama de principiile stabilite în Codul de bune practici al statisticilor europene, aprobat de Comisie la 25 mai 2005 în cadrul Recomandării sale privind independența, integritatea și responsabilitatea autorităților de statistică naționale și comunitare (2).
(5)
Măsurile prevăzute în prezentul regulament sunt conforme cu avizul Comitetului Sistemului Statistic European,
ADOPTĂ PREZENTUL REGULAMENT:
Articolul 1
Colectarea datelor pentru prima anchetă privind participarea și neparticiparea adulților la învățarea continuă (ancheta privind educația adulților) are loc între 1 iulie 2011 și 30 iunie 2012. Perioada de referință pentru care sunt colectate datele privind participarea la activitățile de învățare continuă corespunde perioadei de 12 luni dinaintea colectării datelor.
Se colectează date la fiecare cinci ani.
Articolul 2
Vârstele care sunt vizate de anchetă trebuie să fie cuprinse în intervalul 25-64 de ani. Grupele de vârstă 18-24 și 65-69 fac obiectul anchetei în mod opțional.
Articolul 3
Variabilele referitoare la temele care fac obiectul anchetei, astfel cum sunt specificate la domeniul 2 din Regulamentul (CE) nr. 452/2008, și defalcările acestora sunt cele prevăzute în anexa I la prezentul regulament.
Articolul 4
Sursele de date și mărimea eșantionului pentru domeniul 2 sunt specificate în anexa la Regulamentul (CE) nr. 452/2008. Eșantionarea și cerințele de precizie necesare în vederea satisfacerii acestor cerințe sunt detaliate în anexa II la prezentul regulament.
Articolul 5
Statele membre transmit Comisiei (Eurostat) un raport de calitate pentru ancheta privind participarea și neparticiparea adulților la învățarea continuă, în conformitate cu criteriile referitoare la calitate menționate la articolul 4 alineatul (1) litera (d) din Regulamentul (CE) nr. 452/2008 și cu cerințele suplimentare specificate în anexa III la prezentul regulament.
Articolul 6
Pentru a obține un nivel înalt de armonizare între țări privind rezultatele anchetei, Comisia (Eurostat), în strânsă colaborare cu statele membre, propune recomandări și orientări metodologice și practice, precum și linii directoare privind realizarea anchetei, sub forma unui „Manual pentru ancheta privind educația adulților”, care să includă un chestionar standard.
Articolul 7
Statele membre transmit Comisiei (Eurostat) fișierele cu microdate „curățate” în curs de 6 luni de la încheierea perioadei de colectare a datelor naționale.
Statele membre transmit Comisiei (Eurostat) raportul privind calitatea în curs de 3 luni de la transmiterea fișierelor cu microdate.
Articolul 8
Cerințele specificate în prezentul regulament sunt cerințe minime. Statele membre pot specifica cerințe suplimentare la nivel național, cu condiția ca acestea să nu afecteze cerințele referitoare la calitate prevăzute în prezentul regulament.
Articolul 9
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 septembrie 2010.

Labels: 10
12
9
19